**MESTO SNINA OCENÍ TENTO ROK UČITEĽOV V DVOCH KATEGÓRIÁCH**

Aj v tomto roku primátorka mesta Snina Ing. Daniela Galandová pri príležitosti Dňa učiteľov ocení tvorivých a šikovných pedagógov škôl a školských zariadení v meste Snina. Novinkou je, že pedagógov môžu na ocenenie okrem zamestnávateľa navrhnúť aj samotní školáci alebo ich rodičia.

Do  prvej kategórie **„Osobný prínos pre rozvoj školstva“** za mimoriadne výsledky v oblasti školstva, účasti v celoslovenských a medzinárodných projektoch, tvorivý prístup vo výchovno-vzdelávacom procese či celoživotné pôsobenie v školstve v Snine navrhujú školy/ školské zariadenia.

Do druhej kategórie  **„Učiteľ – môj vzor a kamarát“** obľúbeného pedagóga písomne nominujú žiaci alebo študenti sami, za tých najmenších ich rodičia. Nominácia má obsahovať meno a priezvisko navrhovaného pedagóga, školu/ školské zariadenie v Snine, v ktorej pôsobí, zdôvodnenie, prečo by mal byť ocenený; meno, priezvisko a tel. kontakt osoby, ktorá pána učiteľa/pani učiteľku/pani vychovávateľku nominovala.

Návrhy na ocenenie môžu navrhovatelia posielať **do 15. marca 2020** poštou na adresu : *Mestský úrad Snina, oddelenie školstva, Strojárska 2060/95, 069 01 Snina* alebo elektronicky. Stačí stiahnuť formulár, vyplniť a poslať na: *jana.kostovcakova@snina.sk*.